প্রধানমন্ত্রীরদপ্তর
ভদোদরায় ‘গুজরাট গৌরব অভিযান’-এ বক্তব্য রাখলেন প্রধানমন্ত্রী
নয়াদিল্লি, ১৮ জুন, ২০২২
দেশের নারী সমাজের দ্রুত বিকাশ এবং তাঁদের ক্ষমতায়ন একুশ শতকের দ্রুত উন্নয়নের পক্ষে সমানভাবে গুরুত্বপূর্ণ। মহিলাদের প্রয়োজন এবং আশা-আকাঙ্ক্ষার কথা মনে রেখে বিভিন্ন পরিকল্পনা ও কর্মসূচির কাজ বর্তমানে রচনা করা হচ্ছে। সেনাবাহিনী থেকে খনির কাজকর্ম – সর্বত্রই আমাদের সরকার মহিলাদের জন্য বিভিন্ন সুযোগ-সুবিধার পথ প্রশস্ত করে দিয়েছেন যাতে তাঁরা তাঁদের পছন্দমতো কাজে যোগ দিতে পারেন। আমরা মায়েদের সামনে নানা ধরনের সুযোগ-সুবিধার দ্বার উন্মুক্ত করেছি। নারীজাতির জীবনচক্রের প্রতিটি ধাপ বা পর্যায়ের কথা মনে রেখে আমরা অনেক নতুন নতুন কর্মসূচিও গড়ে তুলেছি। আমাদের সরকারের একটি বিশেষ অগ্রাধিকারপ্রাপ্ত ক্ষেত্র হল মহিলাদের জীবনধারণকে আরও সহজতর করা, তাঁদের সঙ্কট ও সমস্যা দূর করা এবং আরও এগিয়ে চলার জন্য নানা ধরনের সুযোগ-সুবিধার প্রসার ঘটানো। আমি ভাগ্যবান যে মা, বোন এবং কন্যাদের সেবা করার সুযোগ আমি পেয়েছি।
ভদোদরায় ‘গুজরাট গৌরব অভিযান’-এ সামিল হয়ে এই মত ব্যক্ত করেন প্রধানমন্ত্রী শ্রী নরেন্দ্র মোদী। তিনি বলেন, ভদোদরা শহরটি হল মাতৃশক্তির বিকাশ ও উদযাপনের একটি বিশেষ স্থান। এই শহর থেকে আমরা মা-কে সম্মান করার মতো মূল্যবোধ অর্জন করেছি। ভদোদরা শহরটি হল সংস্কৃতির একটি অন্যতম পীঠস্থান। স্বামী বিবেকানন্দ, মহাঋষি অরবিন্দ, বিনোবা ভাবে এবং বাবাসাহেব আম্বেদকরের মতো মণীষীরা এই নগরে এসে অনুপ্রাণিত হয়েছেন। দেশের সার্বিক বিকাশ অভিযানে বরোদার অবদান কখনই বিস্মৃত হলে চলবে না। প্রসঙ্গত, গুজরাটের ‘মুখ্যমন্ত্রী মাতৃশক্তি যোজনা’র উল্লেখ করে প্রধানমন্ত্রী বলেন, এই কর্মসূচির আওতায় যাঁরা মাতৃত্বের আস্বাদ পাবেন তাঁরা কয়েকটি বিশেষ সুবিধার অধিকারী হবেন যেমন, ২ কেজি ছোলা এবং ১ কেজি করে ডাল তাঁদের দেওয়া হবে যাতে উদ্ভিজ প্রোটিনের কোনরকম অভাব তাঁদের শরীরে না ঘটে। এর সঙ্গে তাঁদের দেওয়া হবে ১ লিটার করে তেল। করোনা অতিমারীর সময় আমি আরও একটি কর্মসূচি চালু করেছি যাতে দরিদ্র পরিবারগুলি নিজেরাই বাড়িতে খাবার তৈরি করে নিতে পারেন। দেশের ৮০ কোটি মানুষ আজও বিনামূল্যে এই খাদ্যসামগ্রী পেয়ে আসছেন। গত দু’বছর ধরে যে এত বিশাল সংখ্যক মানুষের কাছে এই সুযোগ আমরা পৌঁছে দিতে পেরেছি, তাতে বিস্ময় প্রকাশ করেছে বিশ্বের অন্যান্য দেশ। শুধু তাই নয়, এই কর্মসূচি মা, শিশু এবং নবজাতকদের অপুষ্টি ও রক্তাল্পতার হাত থেকে রক্ষা করবে। এই কর্মসূচি রূপায়ণে বিশেষ সাফল্যের জন্য গুজরাট ‘প্রধানমন্ত্রীর অসামরিক সেবা পুরস্কার’ লাভ করেছে। প্রসঙ্গত, গুজরাটের ‘দুধ সঞ্জীবনী কর্মসূচি’র কথাও উল্লেখ করেন প্রধানমন্ত্রী। ‘পোষণ সুধা’ যোজনাটির কাজকর্ম খতিয়ে দেখতে একটি মোবাইল অ্যাপও তৈরি করা হয়েছে বলে জানান তিনি। শ্রী মোদী বলেন, পুষ্টি শুধু খাদ্য বা পানীয় মাত্র নয়, বরং তা এমন একটি পরিবেশ গড়ে তোলে যাতে অন্যান্য প্রয়োজনীয় সুযোগ-সুবিধারও প্রসার ঘটানো যায়।
প্রধানমন্ত্রী বলেন, কেন্দ্রের ‘উজ্জ্বলা কর্মসূচি’র আওতায় ৩৬ লক্ষেরও বেশি পরিবারকে বিনামূল্যে গ্যাস সংযোগ দেওয়া হয়েছে। অন্যদিকে, ‘প্রধানমন্ত্রী মাতৃ বন্দনা যোজনা’র আওতায় সারা দেশে ১১ হাজার কোটি টাকা শুধুমাত্র বরাদ্দ করা হয়েছে অগণিত মায়েদের জন্য। অন্যান্য রাজ্যের সঙ্গে গুজরাটের ৯ লক্ষ মহিলা এর সুযোগ-সুবিধা ভোগ করছেন। গর্ভাবস্থায় মহিলারা যাতে যথাযথ পুষ্টি এবং অন্যান্য সহায়তা পেতে পারে সেজন্য খরচ করা হয়েছে প্রায় ৪০০ কোটি টাকা।
শ্রী মোদী বলেন, ‘মেক ইন ইন্ডিয়া’ কর্মসূচি রূপায়ণে ভদোদরার সাফল্যের কথা উল্লেখ এই প্রসঙ্গে করা প্রয়োজন। শুধু তাই নয়, শহরটি বর্তমানে হয়ে উঠেছে সেবা ও পরিষেবা কেন্দ্রের এক বিশেষ নগরী। জন ধন যোজনার কথা উল্লেখ করে প্রধানমন্ত্রী বলেন, এর আওতায় গুজরাটে লক্ষ লক্ষ মহিলা ব্যাঙ্কে তাঁদের অ্যাকাউন্ট খোলার সুযোগ পেয়েছেন। ‘মুদ্রা’ যোজনার ৭০ শতাংশ সুফলগ্রহীতাই যে মহিলা একথারও উল্লেখ করেন তিনি।
PG/SKD/DM/
(